JNFT เปิดตัว NFT Marketplace หนุนศิลปินไทยสร้างผลงานสู่ตลาดโลก
JNFT เปิดตัว NFT Marketplace โดยมีศิลปินไทยเข้าร่วมสร้างสรรค์ผลงาน หวังผลักดันศิลปินไทยสร้างสรรค์ผลงานสู่ตลาดโลก
28 มิ.ย. 2564

J Ventures และ Tokenine ผู้พัฒนาแพลตฟอร์มจับมือ พร้อมด้วยศิลปินผู้มีชื่อเสียงชาวไทย เปิดตัว NFT Marketplace โดยมีศิลปินจากหลากหลายสายทั้งนักร้อง นักแสดง และศิลปะ เข้าร่วมสร้างสรรค์ผลงาน NFT เป็นครั้งแรก ได้แก่ โน้ต-อุดม แต้พานิช, บอย ท่าพระจันทร์-อรรถวัติ ศิริสิทธิธงไชย, ปาล์มมี่-อีฟ ปานเจริญ, ปั๊ป โปเตโต้, ก๊อต-จิรายุ ตันตระกูล, มัดหมี่-พิมดาว พานิชสมัย, Suntur-ยศนันท์ วุฒิกรสมบัติกุล, Rockkhound-ชนิพล กุศลชาติธรรม และ Yak (ยักษ์) คาแรกเตอร์ จากภาพยนตร์ The Giant King
นายวรพจน์ ธาราศิริสกุล, CTO, J Ventures ตัวแทนจาก JNFT กล่าวว่า JNFT คือแพลตฟอร์มที่นำนักสร้างสรรค์และนักสะสมมาพบกันในรูปแบบ Marketplace ในยุคดิจิทัลดิสรัปชันที่เทคโนโลยีเข้ามามีบทบาทในทุกส่วนของชีวิตประจำวัน รวมถึงงานศิลปะ เราจึงต้องการสนับสนุนให้นักสร้างสรรค์ชาวไทยมีโอกาสผลิตผลงานในรูปแบบดิจิทัลได้ง่ายขึ้น รวมถึงนำนักสะสมทั้งไทยและต่างชาติได้เข้าถึงผลงานศิลปะเหล่านั้นอย่างกว้างขวาง
ด้าน JNFT Marketplace สามารถซื้อ ขาย ประมูล ผลงานศิลปะที่เป็นดิจิทัล บนระบบบล็อกเชนแบบไร้ศูนย์ (Decentralized) ผ่านการยืนยันสิทธิ์แทนการเป็นเจ้าของด้วยเหรียญที่ไม่สามารถแทนค่าหรือทำซ้ำได้ (Non-Fungible Token) รองรับงานศิลปะที่เป็นไฟล์ดิจิทัล ได้แก่ รูปภาพความละเอียดสูงที่เป็นฟอร์แมต JPG หรือ PNG รูปภาพเคลื่อนไหวในฟอร์แมต GIF หรือ MP4 (h.264)
JNFT Marketplace เปิดให้ Creators หรือ ผู้สนใจนำเสนอขายงานศิลปะ สมัครเข้าใช้งานแพลตฟอร์ม JNFT ได้ด้วยตนเอง เพียงมีกระเป๋าเงินในระบบบล็อกเชน (Metamask) และเชื่อมต่อเข้าระบบ และยืนยันตัว ซึ่งทำได้ภายในไม่กี่ขั้นตอน ก็สามารถสร้างเหรียญ NFT เพื่อตั้งขาย หรือเปิดประมูล และส่งมอบสิทธิ์ให้กับผู้ซื้อได้
ในส่วนของ Collectors หรือ ผู้สนใจซื้อ หรือประมูลงานศิลปะ สามารถเข้าใช้งาน JNFT ได้โดยใช้เพียงแค่กระเป๋าเงินในระบบ บล็อกเชน โดยไม่ต้องมีการสมัครสมาชิกหรือยืนยันตัวตน ทำให้สะดวก ปลอดภัย มีความเป็นส่วนตัวสูง ระบบ JNFT มอบทางเลือกในการแสดงความเป็นเจ้าของผู้ซื้อผลงานในหลายรูปแบบ ทั้งแบบเปิดเผยหรือปกปิดตัวตน โดยแสดงเพียงบางส่วนของเลขกระเป๋าเงิน เพื่อยืนยันความเป็นเจ้าของของผลงานนั้นๆ ได้
“JNFT มุ่งเน้นที่จะสร้างพื้นที่ให้กับศิลปะหลากหลายรูปแบบ และสนับสนุนศิลปินที่มีผลงานน่าสนใจ รวมถึงเปิดโอกาสให้ศิลปินใหม่ๆ รวมถึงกลุ่มคน หรือหน่วยงาน ได้มีพื้นที่แสดงผลงานที่สร้างสรรค์ขึ้น และถูกค้นหาโดยง่าย ด้วยระบบคัดกรองศิลปิน และความเหมาะสมของชิ้นงาน ทำให้ผู้ใช้งานสามารถมั่นใจที่จะเข้ามาเลือกชม และเสนอซื้อขายงานศิลปะที่ต้องการได้ทุกเวลา” นายวรพจน์ กล่าว
ผู้ที่สนใจ JNFT Marketplace สามารถเข้าไปใช้งานได้ที่ https://jnft.digital หรือติดตามอัปเดตเพิ่มเติมได้ที่ Facebook: JNFT – where creators meet collectors